《苦雨》
宋代·许必胜

积忧遂成阴，昏色遍苍莽。
我醉忧已忘，天地当开朗。
何以酒醒忧，犹然在檐上。
云是方春时，暗助草木长。
凝阴而无阳，亦非善培养。
岂因世道非，寰宇盈魍魉。
日月不照临，星辰羞布象。
每睹万类心，俱称上天广。
移转亦何难，梦梦如抱怏。
地底周雷声，骄鸟绝心想。
四望如无余，举意同罗网。
安得最高峰，云外独来往。

作者简介：许必胜，字希文，金坛（今属江苏）人。高宗绍兴十五年（一一四五）进士。官终知无为军巢县。按：《七十二峰足徵集》卷三作字克之，马迹山人，仕至显谟阁待制，忤时归里。《至顺镇江志》卷一八有传。今录诗十七首。